02018R0858 — BG — 06.07.2022 — 002.001

Този текст служи само за информационни цели и няма правно действие. Институциите на Съюза не носят отговорност за неговото съдържание. Автентичните версии на съответните актове, включително техните преамбюли, са версиите, публикувани в Официален вестник на Европейския съюз и налични в EUR-Lex. Тези официални текстове са пряко достъпни чрез връзките, публикувани в настоящия документ

►B РЕГЛАМЕНТ (ЕС) 2018/858 НА ЕВРОПЕЙСКИЯ ПАРЛАМЕНТ И НА СЪВЕТА от 30 май 2018 година относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО (текст от значение за ЕИП) (ОВ L 151, 14.6.2018 г., стp. 1)

Изменен с:





Поправен със:









▼B

РЕГЛАМЕНТ (ЕС) 2018/858 НА ЕВРОПЕЙСКИЯ ПАРЛАМЕНТ И НА СЪВЕТА

от 30 май 2018 година

относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО

(текст от значение за ЕИП)







ГЛАВА I

ПРЕДМЕТ, ОБХВАТ И ОПРЕДЕЛЕНИЯ

Член 1

Предмет

1. С настоящия регламент се установяват административните разпоредби и техническите изисквания за одобряване на типа и пускане на пазара на всички нови превозни средства, системи, компоненти и отделни технически възли, посочени в член 2, параграф 1, и за индивидуалното одобряване на превозни средства.

С настоящия регламент се установяват и разпоредбите за пускане на пазара и пускане в употреба на части и оборудване, които могат да изложат на сериозен риск правилното функциониране на основните системи на превозните средства, посочени в член 2, параграф 1.

2. Настоящият регламент установява изискванията по надзор на пазара на превозни средства, системи, компоненти и отделни технически възли, които подлежат на одобряване. Настоящият регламент установява също така изискванията за надзор на пазара на части и оборудване за такива превозни средства.

Член 2

Обхват

1. Настоящият регламент се прилага по отношение на моторни превозни средства от категории М и N и техните ремаркета от категория О, предназначени за движение по пътищата, отворени за обществено ползване, включително тези, които са проектирани и произведени на един или повече етапи, и по отношение на системи, компоненти и отделни технически възли, както и части и оборудване, проектирани и произведени за такива превозни средства и техните ремаркета.

2. Настоящият регламент не се прилага за следните превозни средства: а) земеделски или горски превозни средства, както са определени в Регламент (ЕО) № 167/2013 на Европейския парламент и на Съвета ( 1 ); б) дву-, три- и четириколесни превозни средства, както са определени в Регламент (ЕС) № 168/2013 на Европейския парламент и на Съвета ( 2 ); в) верижни превозни средства; г) превозни средства, проектирани и произведени, или адаптирани за използване единствено от въоръжените сили.

3. За следните превозни средства производителят може да подаде заявление за издаване на одобряване на типа или за индивидуално одобряване на превозно средство съгласно настоящия регламент, при условие че тези превозни средства отговарят на изискванията на настоящия регламент: а) превозни средства, проектирани и произведени за употреба предимно на строителни обекти или в кариери, пристанищни или летищни комплекси; б) превозни средства, проектирани и произведени, или адаптирани за употреба от гражданската защита, противопожарните служби и службите, отговорни за поддържане на обществения ред; в) всякакви превозни средства, движещи се на собствен ход, проектирани и произведени специално за извършване на работа, които поради конструктивните си характеристики не са подходящи за превоз на пътници или превоз на товари и които не представляват машини, монтирани на шасито на моторно превозно средство.

Тези одобрявания не засягат прилагането на Директива 2006/42/ЕО на Европейския парламент и на Съвета ( 3 ).

4. За следните превозни средства производителят може да подаде заявление за издаване на индивидуално одобряване на превозно средство съгласно настоящия регламент: а) превозни средства, предназначени изключително за ралита; б) прототипи на превозни средства, движещи се по пътищата под отговорността на производителя за изпълнение на специални изпитвателни програми, при условие че са специално проектирани и произведени за тази цел.

Член 3

Определения

За целите на настоящия регламент и на регулаторните актове, изброени в приложение II, освен ако в тях не е предвидено друго, се прилагат следните определения:

1) „одобряване на типа“ означава процедурата, с която орган по одобряването удостоверява, че тип превозно средство, система, компонент или отделен технически възел отговаря на съответните административни разпоредби и технически изисквания;

2) „ЕС одобряване на типа“ означава процедурата, с която орган по одобряването удостоверява, че тип превозно средство, система, компонент или отделен технически възел отговаря на съответните административни разпоредби и технически изисквания на настоящия регламент;

3) „национално одобряване на типа“ означава процедура, с която орган по одобряването удостоверява, че тип превозно средство, система, компонент или отделен технически възел отговаря на съответните административни разпоредби и технически изисквания, определени в законодателството на държава членка, като валидността на това одобряване се ограничава до територията на тази държава членка;

4) „сертификат за одобряване на типа“ означава документ, чрез който органът по одобряването официално удостоверява, че тип превозно средство, система, компонент или отделен технически възел е одобрен;

5) „сертификат за съответствие“ означава документ, издаден от производителя, който удостоверява, че произведеното превозно средство отговаря на одобрения тип превозно средство и съответства на всички регулаторни актове, които са приложими към момента на неговото производство;

6) „индивидуално одобряване на превозно средство“ означава процедура, по която орган по одобряването удостоверява, че превозно средство, независимо дали е уникално по рода си или не, отговаря на съответните административни разпоредби и технически изисквания за ЕС индивидуално одобряване на превозно средство или за национално индивидуално одобряване на превозно средство;

7) „одобряване на типа на цялото превозно средство“ означава процедура, при която орган по одобряването удостоверява, че типът на некомплектовано, комплектовано или напълно комплектовано превозно средство отговаря на съответните административни разпоредби и технически изисквания;

8) „многоетапно одобряване на типа“ означава процедура, чрез която един или повече органи по одобряването удостоверяват, че тип некомплектовано или комплектовано превозно средство, в зависимост от степента му на комплектоване, отговаря на съответните административни разпоредби и технически изисквания;

9) „поетапно одобряване на типа“ означава процедура, състояща се от поетапно получаване на целия набор от сертификати за ЕС одобряване на типа или съобщения за одобряване на типа по правила на ООН за системи, компоненти и отделни технически възли, представляващи част от превозно средство, която на последния си етап води до одобряване на типа на цялото превозно средство;

10) „едноетапно одобряване на типа“ означава процедурата, с която орган по одобряването удостоверява в рамките на един процес, че тип превозно средство, система, компонент или отделен технически възел като цяло отговаря на съответните административни разпоредби и технически изисквания;

11) „смесено одобряване на типа“ означава поетапно одобряване на типа, при което са получени едно или повече одобрявания на типа на системи през последния етап от одобряването на типа на цялото превозно средство, без да е необходимо да се издават сертификати за ЕС одобряване на типа за тези системи;

12) „одобряване на типа на система“ означава процедура, при която орган по одобряването удостоверява, че типът на системата отговаря на съответните административни разпоредби и технически изисквания;

13) „одобряване на типа на отделен технически възел“ означава процедура за одобряване на типа, при която орган по одобряването удостоверява, че типът на отделен технически възел отговаря на съответните административни разпоредби и технически изисквания по отношение на един или повече определени типове превозни средства;

14) „одобряване на типа на компонент“ означава процедура, при която орган по одобряването удостоверява, че типът на даден компонент отговаря на съответните административни разпоредби и технически изисквания, без да бъде монтиран в превозно средство;

15) „превозно средство“ означава всяко моторно превозно средство или неговото ремарке;

16) „моторно превозно средство“ означава всяко превозно средство, което е проектирано и произведено да се придвижва на собствен ход, има поне четири колела и е комплектовано, напълно комплектовано или некомплектовано, с максимална конструктивна скорост, надвишаваща 25 km/h;

17) „ремарке“ означава превозно средство на колела, което не се движи на собствен ход, проектирано и произведено с цел да бъде теглено от моторно превозно средство, което може да се свързва подвижно поне около хоризонтална ос, перпендикулярна на средната надлъжна равнина и около вертикална ос, успоредна на средната надлъжна равнина на теглещото моторно превозно средство по дължина;

18) „система“ означава съвкупност от устройства, комбинирани за изпълнението на една или повече специфични функции в превозното средство, която трябва да отговаря на изискванията на настоящия регламент или на тези във всеки от регулаторните актове, изброени в приложение II;

19) „компонент“ означава устройство, което е предназначено да бъде част от превозно средство, може да получи одобряване на типа отделно от превозното средство и което трябва да отговаря на изискванията на настоящия регламент или на тези във всеки от регулаторните актове, изброени в приложение II, ако специалният регулаторен акт изрично предвижда това за тази цел;

20) „отделен технически възел“ означава устройство, което е предназначено да бъде част от превозно средство и може да получи одобряване на типа отделно, но само във връзка с един или повече определени типове превозни средства, и което трябва да отговаря на изискванията на настоящия регламент или на тези във всеки от регулаторните актове, изброени в приложение II, ако специалният регулаторен акт изрично предвижда това за тази цел;

21) „части“ означава изделия, използвани за сглобяване, ремонт и техническо обслужване на превозно средство, както и резервни части;

22) „оборудване“ означава изделия, различни от части, които могат да бъдат добавени към превозно средство или монтирани на него;

23) „резервни части“ означава изделия, които се монтират във или на превозно средство, с цел да заместят оригинални части на това превозно средство, включително изделия, които са необходими за употребата на превозното средство, с изключение на горивото;

24) „базово превозно средство“ означава всяко превозно средство, което се използва в първоначалния етап на процеса на многоетапно одобряване на типа;

25) „некомплектовано превозно средство“ означава превозно средство, което трябва да премине поне един допълнителен етап на комплектоване, за да отговаря на съответните технически изисквания на настоящия регламент;

26) „напълно комплектовано превозно средство“ означава превозно средство, което е преминало през многоетапно одобряване на типа и отговаря на съответните технически изисквания на настоящия регламент;

27) „комплектовано превозно средство“ означава превозно средство, което не е необходимо да бъде напълно комплектовано, за да отговаря на съответните технически изисквания на настоящия регламент;

28) „превозно средство, последно от дадена серия“ означава превозно средство, което е част от наличния автомобилен парк и което, поради влизането в сила на нови технически изисквания, по отношение на които не е бил одобрен неговият тип, не може или повече не може да бъде предоставяно на пазара, регистрирано или пускано в употреба;

29) „превозно средство, използващо алтернативно гориво“ означава превозно средство, проектирано по начин, който му позволява да използва поне един вид гориво, което е газообразно при температура и налягане на околната среда, или което по същество не е получено от минерални масла;

30) „превозно средство, произвеждано в малки серии“ означава тип превозно средство, за което броят на продуктите, които се предоставят на пазара, регистрират или пускат в употреба, не надвишава рамките на годишните количествени ограничения, посочени в приложение V;

31) „превозно средство със специално предназначение“ означава превозно средство от категория M, N или O, притежаващо специфични технически характеристики, които му позволяват да изпълнява функции, изискващи специална конфигурация или оборудване;

32) „тип на превозно средство“ означава определена група превозни средства, при които най-малко характеристиките, посочени в част Б от приложение I, са общи, включително група превозни средства, която включва варианти и версии, както е посочено там;

33) „полуремарке“ означава теглено превозно средство, чиято ос или оси са разположени зад центъра на тежестта на превозното средство (когато е равномерно натоварено), и което е оборудвано с прикачващо устройство, което позволява хоризонталните и вертикални сили да се предават на теглещото превозно средство;

34) „надзор на пазара“ означава извършени дейности и предприети мерки от органите за надзор на пазара, с цел да се гарантира, че предоставяните на пазара превозни средства, системи, компоненти и отделни технически възли, както и части и оборудване съответстват на изискванията, определени в съответното законодателство на Съюза за хармонизация, и не представляват опасност за здравето, безопасността, околната среда или за други аспекти на защитата на обществения интерес;

35) „орган за надзор на пазара“ означава национален орган (или органи), отговорен за извършването на надзор на пазара на територията на държавата членка;

36) „орган по одобряването“ означава орган (или органи) на държава членка, който е нотифициран пред Комисията от държавата членка, с компетентност за всички аспекти на одобряването на типа на превозно средство, система, компонент или отделен технически възел, или на индивидуалното одобряване на превозно средство, за процеса на издаване на разрешение за части и оборудване, за издаване и, когато е уместно, за отнемане или отказ за издаване на сертификати за одобряване, за действие като звено за контакт по отношение на органите по одобряването на други държави членки, за оправомощаване на технически служби и за осигуряване на спазването от страна на производителя на задълженията, свързани със съответствието на производството;

37) „национален орган“ означава орган по одобряването или всеки друг орган, който участва в и е отговорен за дейностите по надзор на пазара, граничен контрол или регистрация в държава членка по отношение на превозни средства, системи, компоненти, отделни технически възли, части или оборудване;

38) „техническа служба“ означава организация или орган, оправомощени от органа по одобряването като лаборатория за изпитване, която да извършва изпитвания, или като орган за оценяване на съответствието, който да извършва първоначална оценка и други изпитвания или контролни проверки;

39) „национален орган по акредитация“ е национален орган по акредитация, както е определено в член 2, точка 11 от Регламент (ЕО) № 765/2008;

40) „производител“ означава физическо или юридическо лице, което отговаря за всички аспекти на одобряването на типа на превозно средство, система, компонент или отделен технически възел или за индивидуалното одобряване на превозно средство, или за процеса на издаване на разрешение за части и оборудване, за гарантиране на съответствие на производството и за дейности, свързани с надзора на пазара по отношение на произведеното превозно средство, система, компонент, отделен технически възел, част или оборудване, независимо дали това лице участва или не участва пряко във всички етапи на проектирането и производството на това превозно средство, система, компонент или отделен технически възел;

41) „представител на производителя“ означава физическо или юридическо лице, установено в Съюза, което е надлежно упълномощено от производителя да го представлява пред органа по одобряването или органа за надзор на пазара и да действа от името на производителя по въпроси, попадащи в обхвата на настоящия регламент;

42) „вносител“ означава физическо или юридическо лице, установено в Съюза, което пуска на пазара превозно средство, система, компонент, отделен технически възел, част или оборудване, произведено в трета държава;

43) „дистрибутор“ означава търговец или всяко друго физическо или юридическо лице във веригата на доставка, различно от производителя или вносителя, което предоставя на пазара превозно средство, система, компонент, отделен технически възел, част или оборудване;

44) „икономически оператор“ означава производителят, представителят на производителя, вносителят или дистрибуторът;

45) „независим оператор“ означава физическо или юридическо лице, различно от оторизиран търговец и ремонтно предприятие, което участва пряко или непряко в ремонта и техническото обслужване на превозното средство, включително ремонтни предприятия, производители или дистрибутори на оборудване за ремонт, инструменти или резервни части, както и издатели на техническа информация, автомобилни клубове, оператори за пътна помощ, оператори, предлагащи услуги за контролна проверка и изпитване, оператори, предлагащи обучение за монтьори, производители и предприятия, извършващи ремонт на оборудване за превозни средства, използващи алтернативно гориво; това означава също оторизирани ремонтни предприятия, търговци и дистрибутори в дистрибуторската мрежа на даден производител на превозни средства, доколкото същите предоставят услуги по ремонт или техническо обслужване на превозни средства, за които те не са част от дистрибуторската мрежа на производителя на превозни средства;

46) „оторизирано ремонтно предприятие“ означава физическо или юридическо лице, което предоставя услуги по ремонт и техническо обслужване на превозни средства и действа в рамките на дистрибуторската мрежа на производителя;

47) „независимо ремонтно предприятие“ означава физическо или юридическо лице, което предоставя услуги по ремонт и техническо обслужване на превозни средства и действа извън рамките на дистрибуторската мрежа на производителя;

48) „информация за ремонта и техническото обслужване на превозното средство“ означава цялата информация, включително всички нейни последващи изменения и допълнения, която е необходима за диагностика, обслужване и проверка на превозното средство, подготовката му за периодични прегледи за проверка на техническата изправност, ремонт, препрограмиране, реинициализиране на превозното средство или която е необходима за дистанционната диагностична поддръжка на превозното средство или за монтирането на части и оборудване на превозни средства, и която производителят предоставя на своите оторизирани партньори, търговци и ремонтни предприятия, или която се използва от производителя за целите на ремонта и техническото обслужване;

49) „информация от бордовата диагностика (БД) на превозното средство“ означава информация, генерирана от система, която е на борда на превозно средство или система, която е свързана с двигател, и която има способността да идентифицира неизправности и ако е приложимо, има способността да сигнализира наличието им чрез система за предупреждение, има способността да идентифицира областите, в които е вероятно да се намира неизправността, чрез информация, съхранена в паметта на компютър, и има способността да предава тази информация на устройство, което не е на борда на превозното средство;

50) „пускане на пазара“ означава предоставяне за първи път на пазара на Съюза на превозно средство, система, компонент, отделен технически възел, част или оборудване;

51) „предоставяне на пазара“ означава всяка доставка на превозно средство, система, компонент, отделен технически възел, част или оборудване за дистрибуция или използване на пазара в процеса на търговска дейност, срещу заплащане или безплатно;

52) „пускане в употреба“ означава първото използване по предназначение в рамките на Съюза на превозно средство, система, компонент, отделен технически възел, част или оборудване;

53) „регистрация“ означава административно разрешение за пускане в употреба за движение по пътищата на одобрено превозно средство, включително идентификацията на превозното средство и издаването за него на сериен номер, известен като регистрационен номер, независимо дали е постоянен или временен;

54) „метод за виртуално изпитване“ означава компютърни симулации, включително изчисления, които доказват, че превозно средство, система, компонент или отделен технически възел отговаря на техническите изисквания на регулаторен акт, изброен в приложение II, без да е необходимо за целта да се използва действително превозно средство, система, компонент или отделен технически възел;

55) „алтернативни изисквания“ означава административни разпоредби и технически изисквания, които имат за цел да осигурят ниво на функционална безопасност, на опазване на околната среда и на безопасност на водача и пътниците, което във възможно най-голяма степен отговаря на нивото, предвидено в един или повече от регулаторните актове, изброени в приложение II;

56) „оценка на място“ означава проверка в помещенията на техническата служба или в помещенията на неин подизпълнител или нейно поделение;

57) „надзорна оценка на място“ е периодична рутинна оценка на място, която не е нито оценката на място, извършвана във връзка с първоначалното оправомощаване на техническата служба или на някой от нейните подизпълнители или поделения, нито оценката на място, извършвана във връзка с подновяването на това оправомощаване;

58) „дата на производство на превозното средство“ означава датата, на която производството на превозното средство е завършено съгласно одобряването, получено от производителя.

Член 4

Категории превозни средства

1. За целите на настоящия регламент се прилагат следните категории превозни средства: а) категория M включва моторни превозни средства, проектирани и произведени основно за превоз на пътници и техния багаж, и се разделя на: i) категория M1 : моторни превозни средства с не повече от осем места за сядане, без мястото за сядане на водача, без място за правостоящи пътници, независимо дали броят на местата за сядане е ограничен до мястото за сядане на водача; ii) категория M2 : моторни превозни средства с повече от осем места за сядане, без мястото за сядане на водача, чиято максимална маса не надвишава 5 тона, независимо дали тези моторни превозни средства имат място за правостоящи пътници; и iii) категория M3 : моторни превозни средства с повече от осем места за сядане, без мястото за сядане на водача, чиято максимална маса надвишава 5 тона, независимо дали тези моторни превозни средства имат място за правостоящи пътници; б) категория N включва моторни превозни средства, проектирани и произведени основно за превоз на товари и се разделя на: i) категория N1 : моторни превозни средства с максимална маса, ненадвишаваща 3,5 тона; ii) категория N2 : моторни превозни средства с максимална маса, надвишаваща 3,5 тона, но ненадвишаваща 12 тона; и iii) категория N3 : моторни превозни средства с максимална маса, надвишаваща 12 тона; в) категория О включва ремаркета и се разделя на: i) категория O1 : ремаркета с максимална маса, ненадвишаваща 0,75 тона; ii) категория O2 : ремаркета с максимална маса, надвишаваща 0,75 тона, но ненадвишаваща 3,5 тона; iii) категория O3 : ремаркета с максимална маса, надвишаваща 3,5 тона, но ненадвишаваща 10 тона; и iv) категория O4 : ремаркета с максимална маса, надвишаваща 10 тона.

2. Критериите за категоризация на превозните средства, на типовете, вариантите и версиите превозни средства са посочени в приложение I.

На Комисията се предоставя правомощието да приема делегирани актове в съответствие с член 82, с които да изменя приложение I по отношение на типовете превозни средства и типовете каросерии, за да се вземе предвид техническият прогрес.







ГЛАВА II

ОБЩИ ЗАДЪЛЖЕНИЯ

Член 5

Технически изисквания

1. Превозните средства, системите, компонентите и отделните технически възли трябва да отговарят на изискванията на регулаторните актове, изброени в приложение II.

2. За превозните средства, системите, компонентите и отделните технически възли се смята, че не отговарят на настоящия регламент, по-специално в следните случаи: а) ако се отклоняват от данните в сертификатите за ЕС одобряване на типа и техните приложения или от подробните данни в протоколите от изпитванията повече отколкото е допустимо в съответния регулаторен акт; б) ако критериите за ефективност или граничните стойности за серийното производство, предвидени в съответния регулаторен акт, не са изпълнени съгласно всички условия, посочени в съответния регулаторен акт; в) ако информацията или част от нея, предоставена от производителя в информационния документ, не е възпроизводима съгласно всички условия, предвидени в съответния регулаторен акт, от страна на органите по одобряването, органите за надзор на пазара или Комисията.

За оценката на съответствието за целите на настоящия параграф се вземат предвид само изпитванията, контролните проверки и оценките, извършени от или от името на органите по одобряването, органите за надзор на пазара или Комисията.

3. На Комисията се предоставя правомощието да приема делегирани актове в съответствие с член 82, с които да изменя приложение II така, че да бъдат взети предвид технологичните и регулаторните промени чрез въвеждане и актуализиране на препратки към регулаторните актове, съдържащи изисквания, на които превозните средства, системите, компонентите и отделните технически възли трябва да съответстват.

Член 6

Задължения на държавите членки

1. Държавите членки създават или определят своите органи по одобряването и органи за надзор на пазара. Държавите членки нотифицират Комисията за създаването или определянето на тези органи.

Тази нотификация съдържа наименованието на тези органи, техния адрес, включително електронен адрес, и техните сфери на отговорност. Комисията публикува на своя уебсайт списък и данни за осъществяване на връзка с органите по одобряването и органите за надзор на пазара.

Държавите членки гарантират, че техните органи по одобряването и органи за надзор на пазара се придържат към строго разделение на ролите и отговорностите и действат независимо един от друг. Тези органи могат да принадлежат към една и съща организация, при условие че дейността им се управлява самостоятелно като част от отделни структури.

2. Държава членка, в която за одобряване на превозните средства, включително за индивидуалното одобряване на превозните средства, отговаря повече от един орган по одобряването, оправомощава един от тях, който има компетенции за издаване на одобряване на типа, като единствен орган по одобряването, който да отговаря за обмена на информация с органите по одобряването на другите държави членки за целите на член 11 и изпълнението на задълженията съгласно глава XV.

3. Държава членка, в която за надзора на пазара отговарят повече от един орган за надзор на пазара, оправомощава един от тях като единствен орган за надзор на пазара, който да отговаря за обмена на информация с органите за надзор на пазара на другите държави членки за целите на член 11.

4. Държавите членки разрешават пускането на пазара, регистрацията или пускането в употреба само на тези превозни средства, системи, компоненти и отделни технически възли, които съответстват на настоящия регламент.

5. Държавите членки не забраняват, ограничават или затрудняват пускането на пазара, регистрацията или пускането в употреба на превозни средства, системи, компоненти или отделни технически възли, които съответстват на настоящия регламент, освен в случаите, описани в глава XI.

Чрез дерогация от първа алинея от настоящия параграф държавите членки могат да решат да не допуснат движението по пътищата, пускането на пазара, регистрацията или пускането в употреба на превозни средства, които са получили одобряване на типа в съответствие с настоящия регламент, но надхвърлят хармонизираните размери, маси и натоварвания на осите, предвидени в приложение I към Директива 96/53/ЕО на Съвета ( 4 ).

6. Държавите членки организират и извършват дейности по надзор на пазара и проверки на превозни средства, системи, компоненти и отделни технически възли, които се въвеждат на пазара в съответствие с настоящия регламент и глава III от Регламент (ЕО) № 765/2008.

7. Държавите членки предприемат необходимите мерки, за да гарантират, че органите за надзор на пазара имат право, ако сметнат това за необходимо и обосновано, да влизат в помещенията на икономическите оператори на тяхна територия и да вземат необходимите образци от превозни средства, системи, компоненти и отделни технически възли за целите на изпитванията за съответствие.

8. Държавите членки периодично правят преглед и оценка на изпълнението на своите дейности по одобряване на типа. Такива прегледи и оценки се извършват най-малко веднъж на четири години и резултатите от тях се съобщават на Комисията и на Форума за обмен на информация за правоприлагането, посочен в член 11 („Форумът“).

Държавите членки правят достъпно за обществеността обобщение на резултатите от периодичните прегледи и оценки.

Държавите членки докладват на Комисията и на Форума за действията, които предприемат във връзка с препоръките, посочени в член 11, параграф 5, направени от Форума.

9. Държавите членки периодично правят преглед и оценка на изпълнението на своите дейности по надзор на пазара. Тези прегледи и оценки се извършват най-малко веднъж на четири години и резултатите от тях се съобщават на Комисията и на Форума.

Държавите членки правят достъпно за обществеността обобщение на резултатите от периодичните прегледи и оценки.

Държавите членки докладват на Комисията и на Форума за действията, които предприемат във връзка с препоръките, посочени в член 11, параграф 5, направени от Форума.

10. Комисията може да приема актове за изпълнение, с които да определя общите критерии за формàта на докладване във връзка с прегледа и оценката, посочени в параграфи 8 и 9 от настоящия член. Тези актове за изпълнение се приемат в съответствие с процедурата по разглеждане, посочена в член 83, параграф 2.

Член 7

Задължения на органите по одобряването

1. Органите по одобряването одобряват само превозни средства, системи, компоненти или отделни технически възли, които съответстват на настоящия регламент.

2. Органите по одобряването изпълняват своите задължения независимо и безпристрастно. Те спазват поверителност с цел опазване на търговски тайни, при условията на задължението по член 9, параграф 4 за предоставяне на информация на Комисията и други приложими изисквания за разкриването на тайни, предвидени в правото на Съюза, за да бъдат защитени интересите на ползвателите в Съюза.

Органите по одобряването си сътрудничат ефикасно и ефективно и обменят информация съобразно своите роли и функции.

3. С цел да се даде възможност на органите за надзор на пазара да извършват проверки, органите по одобряването предоставят на органите за надзор на пазара необходимата информация, свързана с одобряването на типа на превозните средства, системите, компонентите и отделните технически възли, които са предмет на проверки за установяване на съответствието. Тази информация съдържа най-малко данните, включени в сертификата за ЕС одобряване на типа и неговите приложения, посочени в член 28, параграф 1. Органите по одобряването предоставят тази информация на органите за надзор на пазара без неоправдано забавяне.

4. В случай че орган по одобряването бъде информиран в съответствие с глава XI, че за превозно средство, система, компонент или отделен технически възел се предполага, че представлява сериозен риск или че не е в съответствие, той предприема всички необходими мерки за преразглеждане на издаденото одобряване на типа и ако е целесъобразно, го коригира или отнема в зависимост от причините и степента на показаните отклонения.

Член 8

Задължения на органите за надзор на пазара

1. Органите за надзор на пазара извършват редовни проверки, за да установят дали превозни средства, системи, компоненти и отделни технически възли съответстват на приложимите изисквания. Такива проверки се извършват в подходящ мащаб посредством документални проверки и където е подходящо — чрез лабораторни изпитвания и изпитвания на пътя въз основа на средностатистически проби.

При извършването на тези проверки, органите за надзор на пазара вземат предвид:

а) установените принципи за оценка на риска;

б) обоснованите възражения; както и

в) всяка друга значима информация, включително информация, обменяна в рамките на Форума, и резултатите от изпитвания, публикувани от признати трети страни, които отговарят на изискванията, определени в актовете за изпълнение, посочени в член 13, параграф 10.

2. Без да се засяга параграф 1, органите за надзор на пазара на всяка държава членка извършват определен минимален брой изпитвания на превозни средства годишно. Този минимален брой изпитвания за всяка държава членка е едно на всеки 40 000 нови моторни превозни средства, регистрирани в тази държава членка през предходната година, но не по-малко от пет изпитвания.

С всяко изпитване се проверява съответствието с приложимите регулаторни актове, изброени в приложение II.

3. Органите за надзор на пазара, извършващи повече от пет изпитвания годишно, извършват поне 20 % от минималния брой изпитвания под формата на изпитвания, свързани с емисиите, съответстващи на изпитванията за одобряване на типа, които обхващат всички приложими изисквания, свързани с емисиите на изпитвания тип, определени в изброените в приложение II регулаторни актове.

4. Органът за надзор на пазара на дадена държава членка може да се споразумее с органа за надзор на пазара на друга държава членка за това органът за надзор на пазара на тази друга държава членка да извърши изпитванията, изисквани съгласно параграфи 2 и 3.

5. Органът за надзор на пазара на дадена държава членка може да се споразумее с Комисията за това тя да извърши изпитванията, изисквани съгласно параграф 3, за сметка на тази държава членка. Всички изпитвания, извършени съгласно настоящия параграф, се добавят към минималния брой изпитвания, изисквани съгласно параграф 2.

6. Всяка държава членка ежегодно изготвя цялостен преглед на своите планирани проверки за надзор на пазара, който представя на Форума не по-късно от 1 март.

7. На всеки две години всяка държава членка изготвя доклад за своите констатации, свързани с всички проверки за установяване на съответствието, които е извършила през предходните две години. Този доклад се представя на Форума до 30 септември на годината след изтичането на съответния двугодишен период.

8. Органите за надзор на пазара изискват от икономическите оператори да осигурят достъп на органите до такива документи, информация и други технически спецификации, включително достъп до софтуера и алгоритмите, които органите смятат за необходими за извършването на дейностите по надзор на пазара.

9. За получилите одобряване на типа превозни средства, системи, компоненти и отделни технически възли органите за надзор на пазара надлежно вземат предвид сертификатите за съответствие, маркировките за одобряване на типа или сертификатите за одобряване на типа, представени от икономическите оператори.

10. Органите за надзор на пазара предприемат съответните мерки, за да предупредят ползвателите на територията на тяхната държава членка в подходящи срокове за открити от тях или от Комисията опасности, свързани с всякакъв вид превозни средства, системи, компоненти или отделни технически възли, така че да предотвратят или да намалят риска от нараняване или други вреди, включително чрез оповестяване на тази информация на уебсайта на органите за надзор на пазара.

Органите за надзор на пазара си сътрудничат с икономическите оператори по отношение на действия, които биха могли да предотвратят или намалят риска, породен от превозни средства, системи, компоненти или отделни технически възли, предоставени на пазара от тези оператори.

11. Когато органите за надзор на пазара на дадена държава членка решат да изтеглят от пазара дадено превозно средство, система, компонент или отделен технически възел в съответствие с глава ХI, те уведомяват заинтересования икономически оператор и съответния орган по одобряването.

12. Органите за надзор на пазара изпълняват своите задължения независимо и безпристрастно. Те спазват поверителност с цел опазване на търговски тайни, при условията на задължението, предвидено в член 9, параграф 4, за предоставяне на информация на Комисията и на други приложими изисквания за разкриване на тайни, предвидени в правото на Съюза, за да бъдат защитени интересите на ползвателите в Съюза.

13. Органите за надзор на пазара на отделните държави членки координират дейностите си по надзор на пазара, сътрудничат си и обменят помежду си и с Форума резултатите от тези дейности. Когато е целесъобразно, органите за надзор на пазара се договарят за съвместна работа и за специализация.

14. Когато в държава членка повече от един орган е отговорен за надзора на пазара и контрола по външните граници, тези органи си сътрудничат ефикасно и ефективно и обменят информация съобразно своите роли и функции.

15. Комисията може да приема актове за изпълнение, с които да определя общи критерии за установяване на подходящия мащаб на проверките за установяване на съответствието, посочени в параграф 1 от настоящия член, както и да определя общи критерии за формàта на прегледите и докладването съответно по параграфи 6 и 7 от настоящия член. Тези актове за изпълнение се приемат в съответствие с процедурата по разглеждане, посочена в член 83, параграф 2.

Член 9

Проверка за установяване на съответствието от Комисията

1. Комисията организира и провежда за своя сметка изпитвания и контролни проверки, за да установи дали превозните средства, системи, компоненти и отделни технически възли съответстват на приложимите изисквания.

Тези изпитвания и контролни проверки се извършват, inter alia, посредством лабораторни изпитвания и изпитвания на пътя въз основа на средностатистически проби и се допълват с документални проверки.

При извършването на посочените изпитвания и контролни проверки Комисията взема предвид:

а) установените принципи за оценка на риска;

б) обоснованите възражения; и

в) всяка друга съответна информация, включително информацията, обменяна в рамките на Форума, резултатите от изпитвания, публикувани от признати трети страни, които отговарят на изискванията, определени в актовете за изпълнение съгласно член 13, параграф 10, информацията относно новите технологии на пазара и данните, получени от дистанционно отчитане на пътя.

Комисията може да възложи на технически служби извършването на изпитванията или контролните проверки, като в този случай техническата служба действа от името на Комисията. Когато възлага извършването на изпитванията или контролните проверки на технически служби за целите на настоящия член, Комисията гарантира, че техническата служба, която се използва, е различна от тази, извършила първоначалното изпитване за одобряване на типа.

Тези изпитвания и контролни проверки могат да се извършват върху:

а) нови превозни средства, доставяни от производителите или от друг икономически оператор, както е предвидено в параграф 2;

б) регистрирани превозни средства със съгласието на притежателя на свидетелството за регистрация на превозното средство.

2. При поискване, производителите, притежаващи одобрявания на типа, или другите икономически оператори предоставят на Комисията срещу справедлива компенсация средностатистически брой от произведените превозни средства, системи, компоненти и отделни технически възли, избрани от Комисията, които са представителни за превозните средства, системите, компонентите и отделните технически възли, предназначени за пускане на пазара съгласно това одобряване на типа. Тези превозни средства, системи, компоненти и отделни технически възли се предоставят за изпитване по времето, на мястото и за периода, които Комисията може да поиска.

3. Преди да извърши изпитванията и контролните проверки, Комисията уведомява държавата членка, която е издала одобряването на типа, и държавата членка, в която превозното средство, системата, компонентът или отделният технически възел са били предоставени на пазара.

Държавите членки си сътрудничат с Комисията, когато Комисията извършва изпитвания и контролни проверки.

4. С цел да се даде възможност на Комисията да извършва изпитванията и контролните проверки, посочени в настоящия член, държавите членки, без неоправдано забавяне, предоставят на Комисията необходимата информация, свързана с одобряването на типа на превозните средства, системите, компонентите и отделните технически възли, подлежащи на проверка за установяване на съответствието. Тази информация съдържа най-малко данните, включени в сертификата за ЕС одобряване на типа и неговите приложения, посочени в член 28, параграф 1.

5. Производителите предоставят на Комисията безплатно и без неоправдано забавяне всички данни, които са необходими за проверка за установяване на съответствието и които не се съдържат в сертификата за ЕС одобряване на типа и неговите приложения, посочени в член 28, параграф 1.

Тези данни включват всички параметри и стойности, необходими за точното възпроизвеждане на условията на изпитванията, които са били приложени по време на изпитването за одобряване на типа. Комисията приема актове за изпълнение, в които се уточняват данните, които трябва да се предоставят, като се съобразява с опазването на търговските тайни и защитата на личните данни съгласно правото на Съюза и националното право. Тези актове за изпълнение се приемат в съответствие с процедурата по разглеждане, посочена в член 83, параграф 2.

6. Когато Комисията установи, че превозните средства, системите, компонентите или отделните технически възли не съответстват на изискванията за одобряване на типа, установени в настоящия регламент, или че превозните средства, системите, компонентите или отделните технически възли не съответстват на одобряването на типа, или че одобряването на типа е издадено въз основа на неверни данни, тя задейства процедурата, предвидена в член 53 или 54.

Когато тези изпитвания и контролни проверки поставят под въпрос редовността на самото одобряване на типа, Комисията незабавно уведомява съответния орган или органи по одобряването, както и Форума.

Комисията уведомява съответните органи по одобряването и органите за надзор на пазара с цел те да предприемат подходящи мерки, за да предупредят ползвателите в рамките на Съюза в подходящ срок за всяко несъответствие, което са открили във връзка с превозно средство, система, компонент или отделен технически възел, така че да предотвратят или намалят риска от нараняване или други вреди.

Комисията прави обществено достъпен доклад за своите констатации след всяко извършено от нея изпитване за проверка за установяване на съответствието и препраща своите констатации на държавите членки и на Форума. Този доклад съдържа подробна информация относно превозните средства, системите, компонентите и отделните технически възли, които са били оценени, както и относно идентичността на съответния производител, а също и кратко описание на констатациите, включително естеството на несъответствията, ако има такива.

Член 10

Оценки от страна на Комисията

1. Комисията организира и извършва оценки на процедурите, въведени от органите по одобряването, които са издали ЕС одобрявания на типа в рамките на петте години, предхождащи оценката, по-специално процедурите за издаване на одобрявания на типа, за извършване на проверка на съответствието на продукцията и за оправомощаване и наблюдение на техническите служби. Тези оценки включват оценяване на случайна извадка от издадени одобрявания на типа по отношение на тяхното съответствие с приложимите изисквания, посочени в член 26, параграф 2, буква в), в рамките на петте години, предхождащи оценката.

2. Оценките имат за цел да подпомагат органите по одобряването, които издават ЕС одобрявания на типа, с цел гарантиране на единното прилагане на настоящия регламент и обмена на добри практики.

3. Оценките се извършват в съответствие със законодателството на съответната държава членка, като се вземат надлежно предвид правата на съответните органи и при спазване на принципа на пропорционалност. Комисията изпълнява своите задължения независимо и безпристрастно и спазва поверителност с цел опазване на търговските тайни в съответствие с приложимото право. Комисията поема разходите, произтичащи от такива оценки.

4. Съответните органи по одобряването улесняват оценката, като си сътрудничат с Комисията, оказват ѝ необходимото съдействие и ѝ предоставят необходимите документи.

5. Комисията гарантира, че персоналът, занимаващ се с оценката, е достатъчно квалифициран и подобаващо инструктиран. Комисията уведомява държавите членки и съответните органи по одобряването, в достатъчен срок преди извършването на оценката, за датата, на която тя ще започне, и за самоличността на служителите, които ще я извършат. Продължителността на оценката в помещенията на съответния орган по одобряването обикновено не надвишава два дни и в никакъв случай не надвишава три дни.

6. Всеки орган по одобряването, който е издал поне едно ЕС одобряване на типа в рамките на петгодишен период, се оценява от Комисията веднъж през този период.

Чрез дерогация от първата алинея, орган по одобряването може да бъде оценяван и по-рядко, ако Комисията сметне, че първата оценка на този орган е доказала, че въведените процедури осигуряват ефективното прилагане на настоящия регламент, като се вземат предвид обхвата и областта на издадените ЕС одобрявания на типа.

7. Комисията съобщава на Форума резултатите от оценката, включително всички препоръки, и прави общественодостъпно резюме на резултатите. Форумът разглежда резултатите от оценката.

8. Държавите членки докладват на Комисията и на Форума действията, които предприемат във връзка с препоръките, включени в резултатите от оценката.

9. Като надлежно взема предвид съображенията на Форума, Комисията приема актове за изпълнение, с които се определят общи критерии за установяване на обхвата и използваната методика за оценката, състава на оценяващия екип, плана за оценките за период от най-малко пет години, както и конкретните условия за намаляване на честотата на оценките. Тези актове за изпълнение се приемат в съответствие с процедурата по разглеждане, посочена в член 83, параграф 2.

Член 11

Форум за обмен на информация за правоприлагането

1. Комисията създава, председателства и ръководи Форум за обмен на информация за правоприлагането („Форумът“).

Форумът се състои от представители, посочени от всяка държава членка, които представляват органите по одобряването и органите за надзор на пазара.

Когато е уместно, технически служби, признати трети страни, които отговарят на изискванията, установени в актовете за изпълнение, посочени в член 13, параграф 10, представители на Европейския парламент, на индустрията, на икономическите оператори, както и на заинтересовани страни, ангажирани с безопасността и околната среда, могат да бъдат поканени като наблюдатели във Форума в съответствие с процедурните правила, посочени в параграф 7 от настоящия член.

Консултативните задачи на Форума имат за цел разпространяването на добри практики, за да улеснят единното тълкуване и прилагане на настоящия регламент, обменът на информация за свързани с правоприлагането проблеми, сътрудничеството, по-специално по отношение на оценката, оправомощаването и наблюдението на техническите служби, разработването на работни методи и инструменти, създаването на процедура за електронен обмен на данни и оценяването на проекти за хармонизирано правоприлагане и санкции.

2. Форумът разглежда: а) въпросите, свързани с единното тълкуване на изискванията, определени в настоящия регламент и в регулаторните актове, изброени в приложение II, по време на изпълнението на тези изисквания; б) резултатите от дейностите, свързани с одобряване на типа и надзор на пазара, извършвани от държавите членки в съответствие с член 6, параграфи 8 и 9; в) резултатите от изпитванията и контролните проверки, извършвани от Комисията в съответствие с член 9; г) оценките, извършвани от Комисията в съответствие с член 10; д) протоколите от изпитвания във връзка с възможно несъответствие, представени от признати трети страни, които отговарят на изискванията, установени в актовете за изпълнение, посочени в член 13, параграф 10; е) резултатите от дейността в областта на съответствието на производството, извършвана от органите по одобряването в съответствие с член 31; ж) информацията, предоставяна от държавите членки съгласно член 67, параграф 6, за техните процедури за оценка, оправомощаване и нотифициране на техническите служби и за наблюдение на техническите служби; з) общозначими въпроси, свързани с прилагането на изискванията, установени в настоящия регламент във връзка с оценяването, оправомощаването и наблюдението на техническите служби в съответствие с член 67, параграф 10 и член 78, параграф 4; и) нарушенията от страна на икономическите оператори; й) прилагането на коригиращите или ограничителните мерки, посочени в глава XI; к) планирането, координирането и резултатите във връзка с дейността по надзор на пазара; л) въпросите, свързани с достъпа до информацията от БД на превозното средство и информацията за ремонта и техническото обслужване на превозното средство съгласно глава XIV, и по-специално въпросите, отнасящи се до прилагането на процедурите, установени в член 65.

3. Въз основа на докладите, предоставени от държавите членки в съответствие с член 8, параграф 7, на всеки две години Комисията прави общественодостъпен обобщен доклад за дейностите по надзора на пазара.

4. Всяка година Комисията представя на Европейския парламент обобщена информация за дейността на Форума.

5. В рамките на консултативните си задачи и като отчита резултатите от съображенията съгласно параграф 2, Форумът може да предоставя становища или да прави препоръки.

Когато предоставя становище или прави препоръка, Форумът се стреми да постига консенсус. Ако не може да бъде постигнат консенсус, Форумът предоставя становище или прави препоръка с обикновено мнозинство на държавите членки. Всяка държава членка разполага с един глас. Държавите членки с различни позиции могат да поискат техните позиции и основанията за тях да бъдат включени в становището или препоръките на Форума.

6. Когато приема актове за изпълнение, Комисията взема надлежно предвид становищата на Форума в съответствие с параграф 5.

7. Форумът изготвя свой процедурен правилник.

Член 12

Обмен на данни онлайн

1. Комисията и държавите членки използват общата защитена система за електронен обмен на данни, посочена в член 27, във връзка със сертификатите за ЕС одобряване на типа и техните приложения, посочени в член 28, параграф 1, включително протоколите от изпитванията, както и измененията, отказите за издаване или отмяната на ЕС одобряванията на типа.

Комисията и държавите членки използват Системата за бърз обмен на информация (RAPEX), създадена съгласно Директива 2001/95/ЕО на Европейския парламент и на Съвета ( 5 ) и Информационната и комуникационна система за надзор на пазара (ICSMS), създадена съгласно Регламент (ЕО) № 765/2008 за целите на надзора на пазара, изземванията и други съответни дейности между органите за надзор на пазара, държавите членки и Комисията.

2. От 5 юли 2026 г. държавите членки, чрез идентификационния номер на превозното средство, осигуряват публичен достъп до сертификата за съответствие на всяко превозно средство, под формата на структурирани данни в електронен формат в общата защитена система за електронен обмен на данни в съответствие с член 37.

От 5 юли 2026 г. държавите членки осигуряват публичен достъп до съдържащата се в сертификата за съответствие информация, под формата на структурирани данни в електронен формат, с изключение на идентификационния номер на превозното средство, в общата защитена система за електронен обмен на данни съгласно член 37.

Комисията приема актове за изпълнение, които определят формàта и критериите за публичен достъп до информацията, посочен в първа и втора алинея от настоящия параграф. Тези актове за изпълнение се приемат в съответствие с процедурата по разглеждане, посочена в член 83, параграф 2.

3. Комисията предприема всички необходими мерки за създаване на интерфейс между общата защитена система за електронен обмен на данни, посочена в член 27, RAPEX и ICSMS, за да се улеснят дейностите по надзора на пазара и да се осигури координация, последователност и точност на информацията, предоставяна на потребителите и на трети страни.

4. От 1 септември 2022 г. държавите членки използват общата защитена система за електронен обмен на данни, посочена в член 27, за да осигурят публичен достъп до списък на ЕС одобряванията на типа на превозни средства, системи, компоненти и отделни технически възли, които те са издали, изменили, отказали или отнели, както и до списък на техническите служби, които са извършили изпитванията за съответните ЕС одобрявания на типа.

Комисията приема актове за изпълнение за определяне на формàта на информацията, посочена в първа алинея от настоящия параграф, и критериите за публичен достъп до нея. Тези актове за изпълнение се приемат в съответствие с процедурата по разглеждане, посочена в член 83, параграф 2.

5. Комисията разработва инструмент за осигуряване на публичен достъп до резултатите от изпитванията и възраженията относно работните характеристики на превозните средства, системите, компонентите и отделните техническите възли от признати трети страни, които отговарят на изискванията, установени в актовете за изпълнение, посочени в член 13, параграф 10.

Член 13

Общи задължения на производителите

1. Производителите гарантират, че превозните средства, системите, компонентите и отделните технически възли, произведени от тях и пуснати на пазара, са произведени и одобрени в съответствие с изискванията, установени в настоящия регламент, и по-специално тези в член 5.

2. Производителите отговарят пред органа по одобряването за всички аспекти на процедурата по одобряване и за осигуряване съответствието на продукцията.

При многоетапното одобряване на типа производителите са отговорни и за одобряването и съответствието на производството на системи, компоненти или отделни технически възли, добавени от тях на етапа на комплектоване на превозното средство. Производителите, които модифицират вече одобрени на по-ранен етап компоненти, системи или отделни технически възли, са отговорни за одобряването на типа и съответствието на производството на модифицираните компоненти, системи или отделни технически възли. Производителите от предходния етап предоставят информация на производителите от следващия етап за всяка промяна, която може да засегне одобряването на типа на компонент, система или отделен технически възел или на цялото превозно средство. Тази информация се предоставя възможно най-бързо, след като новото разширение на одобряването на типа на цялото превозно средство бъде издадено, и не по-късно от датата на започване на производството на некомплектованото превозно средство.

3. Производителите, които модифицират некомплектовано превозно средство, така че то да бъде класифицирано като превозно средство от друга категория, в резултат на което се променят изискванията, спрямо които е било оценено съответствието на предходен етап от одобряването на типа, отговарят и за съответствието с приложимите изисквания за категорията превозни средства, към която спада модифицираното превозно средство.

4. За целите на ЕС одобряването на типа на превозни средства, системи, компоненти и отделни технически възли, производител, който е установен извън Съюза, определя само един представител, установен в Съюза, който да го представлява пред органа по одобряването. Този производител назначава и само един представител, установен в Съюза, за целите на надзора на пазара, който може да бъде същият представител, определен за целите на ЕС одобряването на типа.

5. Производителите гарантират, че техните превозни средства, системи, компоненти и отделни технически възли не са били проектирани с възможност за вграждане на стратегии или други средства, които променят работните характеристики, демонстрирани по време на процедурите за изпитване, така че те да не съответстват на настоящия регламент, когато работят при условия, които биха могли да се очакват при нормална работа.

6. Производителите установяват процедури, за да гарантират, че серийното производство на превозни средства, системи, компоненти и отделни технически възли продължава да отговаря на одобрения тип.

7. Производителите разглеждат всички получени възражения относно рискове, предполагаеми инциденти или несъответствия на превозни средства, системи, компоненти, отделни технически възли, части и оборудване, които те са пуснали на пазара.

Производителите поддържат регистър на възраженията, включително описание на проблема за всяко от тях, както и подробна информация, необходима за точно идентифициране на въпросния тип превозно средство, система, компонент, отделен технически възел, част или оборудване, и в случай на обосновани възражения, производителите държат своите дистрибутори и вносители в течение по тези въпроси.

8. Освен задължителните табели, закрепени на техните превозни средства, и маркировките за одобряване на типа, нанесени върху техните компоненти или отделни технически възли в съответствие с член 38, производителите посочват своето име, регистрираното си търговско наименование или регистрираната си търговска марка и адреса за връзка с тях на територията на Съюза върху техните превозни средства, компоненти или отделни технически възли, предоставяни на пазара, или ако това не е възможно — върху опаковката или в документ, който придружава компонента или отделния технически възел.

9. Производителите гарантират, че докато отговарят за превозно средство, система, компонент или отделен технически възел, условията на съхранение или транспортиране не застрашават съответствието с изискванията, установени в настоящия регламент.

10. Без да се засягат разпоредбите на член 9, параграф 5 и при спазване на изискванията за опазване на търговските тайни и защита на личните данни съгласно правото на Съюза и националното право, производителите на превозни средства предоставят данните, необходими за провеждането от трети страни на изпитвания за евентуално несъответствие, включително всички параметри и стойности, необходими за точното възпроизвеждане на условията на изпитване, които са били приложени по време на изпитването за одобряване на типа.

За целите на първата алинея от настоящия параграф Комисията приема актове за изпълнение, в които се уточняват данните, предоставяни безплатно, както и изискванията, които трябва да се спазват от трети страни за доказване на техния законен интерес в областта на обществената безопасност или на опазването на околната среда и използването на подходящи съоръжения за изпитване. Тези актове за изпълнение се приемат в съответствие с процедурата по разглеждане, посочена в член 83, параграф 2.

Член 14

Задължения на производителите по отношение на техните превозни средства, системи, компоненти, отделни технически възли, части и оборудване, които не са в съответствие или които представляват сериозен риск

1. Когато превозно средство, система, компонент, отделен технически възел, част или оборудване, които са пуснати на пазара или пуснати в употреба, не съответстват на настоящия регламент или когато одобряването на типа е било издадено въз основа на неверни данни, производителят незабавно предприема коригиращите мерки, необходими за привеждането на превозното средство, системата, компонента, отделния технически възел, частта или оборудването в съответствие, за изтеглянето му от пазара или за изземването му, както е целесъобразно.

Производителят незабавно уведомява органа по одобряването, който е издал одобряването на типа, и предоставя подробни данни за несъответствието и за всички предприети мерки.

2. Когато превозно средство, система, компонент, отделен технически възел, част или оборудване представляват сериозен риск, производителят незабавно предоставя на органите по одобряването и органите за надзор на пазара подробна информация за риска и за предприетите мерки, свързани с това.

3. Производителите съхраняват сертификатите за ЕС одобряване на типа и техните приложения, посочени в член 28, параграф 1, за срок от 10 години след края на валидността на ЕС одобряването на типа на превозно средство и за срок от пет години след края на валидността на ЕС одобряването на типа на система, компонент или отделен технически възел.

Производителите на превозно средство държат на разположение на органите по одобряването за срок от 10 години, считано от датата на производство на превозното средство, копия на сертификатите за съответствие, посочени в член 36.

4. При обосновано искане от национален орган или от Комисията производителите предоставят на този орган или на Комисията копие на сертификата за ЕС одобряване на типа или на разрешението, посочено в член 55, параграф 1, доказващи съответствието на превозното средство, системата, компонента, отделния технически възел, частта или оборудването на език, лесно разбираем за този национален орган или за Комисията.

След обосновано искане от национален орган, производителите си сътрудничат с този орган във връзка с всяко действие, предприето в съответствие с член 20 от Регламент (ЕО) № 765/2008 за отстраняване на рисковете, създадени от превозно средство, система, компонент, отделен технически възел, част или оборудване, които са предоставили на пазара.

Член 15

Задължения на представителите на производителя

1. Представителят на производителя изпълнява задачите, определени в пълномощието, което е получил от производителя. Това пълномощие предвижда най-малко представителят: а) да има достъп до сертификата за ЕС одобряване на типа и неговите приложения, посочен в член 28, параграф 1, както и до сертификата за съответствие, на един от официалните езици на Съюза; достъп до тази документация се предоставя на органите по одобряването и органите за надзор на пазара за срок от 10 години след края на валидността на ЕС одобряването на типа на превозно средство и за срок от пет години след края на валидността на ЕС одобряването на типа на система, компонент или отделен технически възел; б) да предоставя на органа по одобряването, при обосновано искане от този орган, цялата информация, документация и всички други технически спецификации, включително достъп до софтуера и алгоритмите, които са необходими за доказване на съответствието на производството на превозно средство, система, компонент или отделен технически възел; в) да сътрудничи на органите по одобряването или на органите за надзор на пазара по тяхно искане при всяко действие, предприето за отстраняване на сериозен риск, свързан с превозни средства, системи, компоненти, отделни технически възли, части или оборудване, обхванати от това пълномощие; г) незабавно да уведоми производителя за възраженията и докладите относно рискове, предполагаеми инциденти или несъответствия, свързани с превозни средства, системи, компоненти, отделни технически възли, части или оборудване, обхванати от това пълномощие; д) да има правото без санкции да прекрати пълномощието си, ако производителят действа в разрез със задълженията си по настоящия регламент.

2. Представителят на производителя, който прекратява пълномощията си на основанията, посочени в параграф 1, буква д), незабавно уведомява органа по одобряването, издал одобряването на типа, и Комисията.

Информацията, която се предоставя, уточнява най-малко:

а) датата на прекратяване на пълномощието;

б) датата, до която действащият представител на производителя може да бъде посочван в информацията, предоставяна от производителя, включително рекламните материали;

в) прехвърлянето на документите, включително аспектите във връзка с поверителността и правата на собственост;

г) задължението на действащия представител на производителя след края на пълномощието да предаде на производителя или на следващия негов представител всички възражения или доклади за рискове и предполагаеми инциденти, свързани с превозно средство, система, компонент, отделен технически възел, част или оборудване, за които действащият представител на производителя е бил определен за представител на производителя.

Член 16

Задължения на вносителите

1. Вносителите пускат на пазара само превозни средства, системи, компоненти или отделни технически възли, които съответстват на настоящия регламент.

2. Преди пускането на пазара на превозно средство, система, компонент или отделен технически възел, получили одобряване на типа, вносителите се уверяват, че те са обхванати от валидни сертификати за ЕС одобряване на типа, както и че върху системата, компонента или отделния технически възел е нанесена необходимата маркировка за одобряване на типа и те съответстват на член 13, параграф 8.

В случаите, когато се касае за превозно средство, вносителят гарантира, че превозното средство е придружено от необходимия сертификат за съответствие.

3. Когато превозно средство, система, компонент или отделен технически възел не съответства на настоящия регламент, и по-специално когато не отговаря на одобрения тип, вносителите не пускат на пазара, не позволяват пускането в употреба или не регистрират превозното средство, системата, компонента или отделния технически възел, докато те не бъдат приведени в съответствие.

4. Ако превозно средство, система, компонент, отделен технически възел, част или оборудване представлява сериозен риск, вносителите уведомяват производителя и органите за надзор на пазара за това. По отношение на превозни средства, системи, компоненти и отделни технически възли, получили одобряване на типа, вносителите уведомяват и органа по одобряване, издал одобряването на типа.

5. Вносителите посочват своето име, регистрирано търговско наименование или регистрирана търговска марка, както и своя адрес за връзка върху превозното средство, компонента, отделния технически възел, частта или оборудването или, когато това не е възможно, върху тяхната опаковка или в документ, който придружава компонента, отделния технически възел, частта или оборудването.

6. Вносителите гарантират, че превозното средство, системата, компонентът или отделният технически възел се придружават от инструкциите и информацията, изисквани съгласно член 59, на официалния(ите) език(ци) на съответните държави членки.

7. С цел защита на здравето и безопасността на потребителите, вносителите поддържат регистър на възраженията и изземванията, свързани с превозни средства, системи, компоненти, отделни технически възли, части или оборудване, които те са пуснали на пазара, и държат дистрибуторите в течение за тези възражения и изземвания.

8. Вносителите уведомяват незабавно съответния производител за всички получени от тях възражения относно рискове, предполагаеми инциденти или несъответствия, свързани с превозни средства, системи, компоненти, отделни технически възли, части или оборудване, които те са пуснали на пазара.

9. Вносителите гарантират, че докато носят отговорността за превозно средство, система, компонент или отделен технически възел, условията на съхранение или транспортиране не застрашават съответствието с изискванията, установени в настоящия регламент.

Член 17

Задължения на вносителите по отношение на техни превозни средства, системи, компоненти, отделни технически възли, части и оборудване, които не са в съответствие с изискванията, или които представляват сериозен риск

1. Когато превозно средство, система, компонент, отделен технически възел, част или оборудване, пуснати на пазара от вносителите, не са в съответствие с настоящия регламент, вносителят незабавно предприема коригиращите мерки, необходими за привеждането на превозното средство, системата, компонента, отделния технически възел, част или оборудване в съответствие под надзора на производителя, за тяхното изтегляне от пазара или тяхното изземване, както е целесъобразно. Освен това вносителите уведомяват производителя и органа по одобряване, издал ЕС одобряването на типа.

2. Когато превозното средство, системата, компонентът, отделният технически възел, част или оборудване, които са пуснати на пазара, представляват сериозен риск, вносителите незабавно предоставя на производителите, на органите по одобряването и органите за надзор на пазара подробна информация за сериозния риск.

Вносителите уведомяват и органите по одобряване и органите за надзор на пазара за всяко предприето действие, като предоставят подробни данни, по-специално за сериозния риск и за всяка предприета от производителя мярка.

3. Вносителите съхраняват копия на сертификата за ЕС одобряване на типа и неговите приложения, посочени в член 28, параграф 1, за срок от 10 години след края на валидността на ЕС одобряването на типа на превозното средство и за срок от пет години след края на валидността на ЕС одобряването на типа на система, компонент или отделен технически възел и гарантират, че при поискване те могат да бъдат предоставени на органите по одобряването и органите за надзор на пазара.

4. При обосновано искане от национален орган вносителите му предоставят цялата информация и документация, необходими за доказване на съответствието на превозно средство, система, компонент или отделен технически възел, на език, лесно разбираем от този орган.

След обосновано искане от национален орган, вносителите си сътрудничат с този орган във връзка с всяко действие, предприето в съответствие с член 20 от Регламент (ЕО) № 765/2008 с цел отстраняване на рисковете, създадени от превозно средство, система, компонент, отделен технически възел, част или оборудване, които те са предоставили на пазара.

Член 18

Задължения на дистрибуторите

1. Дистрибуторите се уверяват, преди да предоставят на пазара превозно средство, система, компонент или отделен технически възел, че върху превозното средство, системата, компонента или отделния технически възел е прикрепена съответната задължителна табела или нанесена маркировка за одобряване на типа, която е придружена от изискваните документи и от инструкциите и информацията за безопасност, изисквани по член 59, на официалния(ите) език(ци) на съответната държава членка, и че производителят и вносителят са изпълнили изискванията, предвидени съответно в член 13, параграф 8 и член 16, параграф 5.

2. Дистрибуторите уведомяват незабавно съответния производител за всички получени от тях възражения относно рискове, предполагаеми инциденти или несъответствия, свързани с предоставени от тяхна пазара превозни средства, системи, компоненти, отделни технически възли, части или оборудване.

3. Дистрибуторите гарантират, че докато носят отговорността за превозно средство, система, компонент или отделен технически възел, условията на съхранение или транспортиране не застрашават съответствието с изискванията, установени в настоящия регламент.

Член 19

Задължения на дистрибуторите по отношение на техни превозни средства, системи, компоненти, отделни технически възли, части и оборудване, които не са в съответствие с изискванията или които представляват сериозен риск

1. Когато превозно средство, система, компонент, отделен технически възел, част или оборудване не съответстват на настоящия регламент, дистрибуторите уведомяват за това производителя, вносителя и органа по одобряването, издал сертификата за ЕС одобряването на типа, и не предоставят на пазара превозното средство, системата, компонента, отделния технически възел, част или оборудване, докато те не бъдат приведени в съответствие.

2. Когато превозно средство, система, компонент, отделен технически възел, част или оборудване, които дистрибуторите са предоставили на пазара, не съответстват на настоящия регламент, дистрибуторите уведомяват производителя, вносителя и органа по одобряването, издал ЕС одобряването на типа.

3. Когато превозното средство, системата, компонентът, отделният технически възел, частта или оборудването представляват сериозен риск, дистрибуторите незабавно предоставят подробна информация за този сериозен риск на производителя, вносителя, органите по одобряването и органите за надзор на пазара на държавите членки, в които превозното средство, системата, компонентът, отделният технически възел, частта или оборудването са били предоставени на пазара.

Дистрибуторите ги уведомяват и за всяко предприето действие и предоставят данни за всяка предприета от производителя мярка.

4. След обосновано искане от национален орган, дистрибуторите си сътрудничат с този орган във връзка с всяко действие, предприето в съответствие с член 20 от Регламент (ЕО) № 765/2008 с цел отстраняване на рисковете, създадени от превозно средство, система, компонент, отделен технически възел, част или оборудване, които те са предоставили на пазара.

Член 20

Случаи, при които задълженията на производителите се прилагат и спрямо вносителите и дистрибуторите

За целите на настоящия регламент вносител или дистрибутор се счита за производител и изпълнява задълженията на производителя по членове 8, 13 и 14 в следните случаи:

а) когато вносителят или дистрибуторът предоставя на пазара или е отговорен за пускането в употреба на превозно средство, система, компонент или отделен технически възел със своето име или под своята търговска марка или модифицира превозно средство, система, компонент или отделен технически възел по такъв начин, че превозното средство, системата, компонентът или отделният технически възел може да не съответства повече на приложимите изисквания; или

б) когато вносителят или дистрибуторът предоставя на пазара или е отговорен за пускането в употреба на система, компонент или отделен технически възел въз основа на одобряване на типа по правила на ООН, издадено на производител извън Съюза, и на територията на Съюза не може да бъде идентифициран представител на производителя.

Член 21

Идентификация на икономическите оператори

По искане на орган по одобряването или орган за надзор на пазара, в продължение на 10 години след пускането на пазара на превозно средство и на пет години след пускането на пазара на система, компонент, отделен технически възел, част или оборудване, икономическите оператори предоставят информация за:

а) идентичността на всеки икономически оператор, който им е доставил превозно средство, система, компонент, отделен технически възел, част или оборудване;

б) идентичността на всеки икономически оператор, на който те са доставили превозно средство, система, компонент, отделен технически възел, част или оборудване.







ГЛАВА III

ПРОЦЕДУРИ ЗА ЕС ОДОБРЯВАНЕ НА ТИПА

Член 22

Процедури за ЕС одобряване на типа

1. Когато подава заявление за одобряване на типа на цялото превозно средство, производителят може да избере една от следните процедури: а) поетапно одобряване на типа; б) едноетапно одобряване на типа; в) смесено одобряване на типа.

Освен това производителят може да избере многоетапното одобряване на типа за некомплектовано или напълно комплектовано превозно средство.

2. Без да се засягат изискванията на регулаторните актове, изброени в приложение II, за одобряване на типа на система, одобряване на компонент или одобряване на отделен технически възел се прилага само процедурата за едноетапно одобряване на типа.

3. Многоетапно одобряване на типа се издава по отношение на тип некомплектовано или напълно комплектовано превозно средство, което по отношение на своята степен на комплектованост съответства на данните от информационното досие, посочено в член 24, и отговаря на техническите изисквания, посочени в съответните регулаторни актове, изброени в приложение II.

Многоетапното одобряване на типа се прилага също за цели превозни средства, приспособени или модифицирани от друг производител след тяхното комплектоване.

4. ЕС одобряване на типа в последния етап на комплектоване се издава само след като органът по одобряването се е уверил, че в съответствие с процедурите, установени в приложение IX, типът на превозното средство, одобрен на последния етап, съответства към момента на одобряването на всички приложими технически изисквания. Това уверяване включва документална проверка на всички изисквания, предвидени в ЕС одобряването на типа за некомплектован тип превозно средство, издадено в хода на многоетапна процедура, включително когато ЕС одобряването на типа е издадено за различна категория превозно средство.

5. Изборът на процедура за ЕС одобряване на типа, както е посочено в параграф 1, не засяга приложимите изисквания, на които трябва да отговаря одобреният тип превозно средство към момента на издаването на одобряването на типа на цялото превозно средство.

6. Многоетапно одобряване на типа може да се използва и от един единствен производител, при условие че не се използва за заобикаляне на изискванията, приложими за превозни средства, произведени на един етап. За целите по членове 41, 42 и 49 произведените от един единствен производител превозни средства не се считат за произведени на няколко етапа.

Член 23

Заявление за ЕС одобряване на типа

1. Производителят подава до органа по одобряването заявление за ЕС одобряване на типа и информационното досие, посочено в член 24.

2. За определен тип превозно средство, система, компонент или отделен технически възел може да бъде подадено само едно заявление. Това единствено заявление се подава само в една държава членка и само до един орган по одобряването.

Не може да се подава ново заявление в друга държава членка по отношение на същия тип превозно средство, система, компонент, отделен технически възел, когато:

а) орган по одобряването е отказал да издаде одобряване на типа за този тип;

б) орган по одобряването е оттеглил одобряването на типа за този тип; или

в) производителят е оттеглил заявление за одобряване на типа за този тип.

Органът по одобряването отхвърля заявление за одобряване на типа за различно определяне на типа или за изменение по отношение на предходно заявление, когато промените са недостатъчни за формирането на нов тип превозно средство, система, компонент, отделен технически възел.

3. В заявлението за ЕС одобряване на типа на конкретен тип превозно средство, система, компонент или отделен технически възел се включва декларация на производителя, удостоверяваща, в съответствие с параграф 2, втора алинея, че: а) производителят не е подал заявление за ЕС одобряване на типа за същия тип до друг орган по одобряването, нито че друг орган по одобряването е издал такова одобряване на производителя; б) орган по одобряването не е отказал да издаде одобряване на типа за този тип; в) орган по одобряването не е оттеглил одобряване на типа за този тип; и г) производителят не е оттеглил заявление за одобряване на типа за този тип.

4. За всеки тип превозно средство, система, компонент или отделен технически възел, които подлежат на одобряване, се подава отделно заявление.

Член 24

Информационно досие

1. Информационното досие включва: а) информационния документ, в съответствие с образеца, установен в актовете за изпълнение, посочени в параграф 4, за едноетапното одобряване на типа или смесеното одобряване на типа на цялото превозно средство или за поетапното одобряване на типа на цялото превозно средство или, в съответствие с приложимия регулаторен акт, посочен в приложение II, в случай на одобряване на типа на система, одобряване на типа на компонент или одобряване на типа на отделен технически възел; б) всички данни, чертежи, снимки и друга съответна информация; в) за превозните средства — указание за процедурата или процедурите, избрани в съответствие с член 22, параграф 1; г) всякаква допълнителна информация, изисквана от органа по одобряването в контекста на процедурата за ЕС одобряване на типа.

2. В информационния документ, посочен в параграф 1, буква а), за одобряване на типа на цялото превозно средство се включва пълната информация относно характеристиките на типа на превозното средство, която е необходима на органа по одобряването за идентифициране на типа на превозното средство и за нормално провеждане на процедурата по одобряване на типа.

3. Производителят предоставя информационното досие на органа по одобряването в електронен формат, който е приемлив за този орган. Органът по одобряването може да допусне информационното досие да бъде предоставено на хартиен носител.

4. Комисията приема актове за изпълнение, в които се определя образеца на информационния документ и всяка друга част от информационното досие, както и хармонизиран електронен формат за целите на параграф 3 от настоящия член. Тези актове за изпълнение се приемат в съответствие с процедурата по разглеждане, посочена в член 83, параграф 2. Първият такъв акт за изпълнение се приема до 5 юли 2020 г.

член 25

Допълнителна информация, която се предоставя заедно със заявлението за ЕС одобряване на типа

1. Заявлението за поетапно одобряване на типа се придружава, в допълнение към посоченото в член 24 информационно досие, от пълния комплект сертификати за ЕС одобряване на типа или съобщения за одобряване на типа по правила на ООН и техните приложения, които се изискват съгласно регулаторните актове, изброени в приложение II.

При одобряване на типа на система, одобряване на типа на компонент или одобряване на типа на отделен технически възел съгласно регулаторните актове, изброени в приложение II, органът по одобряването има достъп до информационното досие и ако е приложимо — до сертификатите за ЕС одобряване на типа и техните приложения до издаването на одобряване за цялото превозно средство или до отказа за неговото издаване.

2. Заявлението за смесено одобряване на типа се придружава, в допълнение към посоченото в член 24 информационно досие, от сертификатите за ЕС одобряване на типа или съобщенията за одобряване на типа по правила на ООН, и техните приложения, които се изискват съгласно регулаторните актове, изброени в приложение II.

За системи, за които не е представен сертификат за ЕС одобряване на типа или съобщение за одобряване на типа по правила на ООН, заявлението се придружава освен от информационното досие, посочено в член 24, и от данните, необходими за одобряването на тези системи на етапа на одобряване на превозното средство, както и от протокол от изпитване, заместващ сертификата за ЕС одобряване на типа или съобщението за одобряване на типа по правила на ООН.

3. Заявлението за многоетапно одобряване на типа се придружава от следната информация: а) през първия етап — онези части от информационното досие и сертификатите за ЕС одобряване на типа, съобщенията за одобряване на типа по правила на ООН, или ако е приложимо — протоколите от изпитванията, които се отнасят до степента на комплектоване на базовото превозно средство; б) през втория и следващите етапи — онези части от информационното досие и сертификатите за ЕС одобряване на типа или съобщенията за одобряване на типа по правила на ООН, които се отнасят до текущия етап на комплектоване, придружени от копие на сертификата за ЕС одобряване на типа на цялото превозното средство, издаден на предходния производствен етап, както и пълни данни относно всякакви промени или добавки, които производителят е направил по превозното средство.

Информацията, посочена в настоящия параграф, се предоставя съгласно член 24, параграф 3.

4. Органът по одобряването и техническите служби разполагат с достъп до софтуера и алгоритмите на превозното средство, ако счетат за необходимо с оглед изпълнението на дейността си.

Органът по одобряването и техническите служби могат също да поискат от производителя да им предостави необходимата документация или допълнителна информация, за да може органът по одобряването или техническите служби да придобият необходимата степен на разбиране на системите, включително на процеса на разработване на системите и на концепцията на системите, както и на функциите на софтуера и алгоритмите, необходими за проверка за установяване на съответствието с изискванията на настоящия регламент, с цел вземане на решение какви изпитвания са нужни или улесняване на провеждането на тези изпитвания.







ГЛАВА IV

ПРОВЕЖДАНЕ НА ПРОЦЕДУРИТЕ ЗА ЕС ОДОБРЯВАНЕ НА ТИПА

Член 26

Общи разпоредби за провеждане на процедурите за ЕС одобряване на типа

1. За всеки тип превозно средство, система, компонент или отделен технически възел може да бъде издадено само едно ЕС одобряване на типа.

2. Органът по одобряването, получил заявление в съответствие с член 23, издава ЕС одобряване на типа само след като се е уверил: а) в мерките за осигуряване на съответствие на производството, посочени в член 31; б) в подаването на декларацията, посочена в член 23, параграф 3; в) в съответствието на типа на превозното средство, системата, компонента или отделния технически възел с приложимите изисквания; г) при одобряване на типа на цялото превозно средство съгласно процедурата за поетапно, смесено или многоетапно одобряване на типа, органът по одобряването се уверява в съответствие с член 22, параграф 4, че системите, компонентите и отделните технически възли са обхванати от отделни и валидни одобрявания на типа, които са издадени съгласно изискванията, приложими към момента на издаване на одобряването на типа за цялото превозно средство.

3. По отношение на ЕС одобряването на типа се прилагат процедурите, посочени в приложение III, а по отношение на многоетапното одобряване на типа — процедурите, посочени в приложение IX.

На Комисията се предоставя правомощието да приема делегирани актове в съответствие с член 82, с които да изменя приложения III и IХ така, че да бъдат взети предвид технологичните и регулаторните промени посредством актуализиране на процедурите в тях по отношение на ЕС одобряването на типа и многоетапното одобряване на типа.

4. Органът по одобряването съставя информационен пакет, което се състои от информационното досие, посочено в член 24, придружено от протоколите от изпитванията и всички други документи, добавени към информационното досие от техническата служба или от органа по одобряването при изпълнението на техните задачи.

Информационният пакет може да бъде съхраняван в електронен формат. В неговото съдържание ясно се посочват всички страници и форматът на всеки документ и се записват хронологически всички промени в ЕС одобряването на типа.

Органът по одобряването съхранява информационния пакет в продължение на 10 години след края на валидността на съответното ЕС одобряване на типа.

5. Органът по одобряването отказва да издаде ЕС одобряване на типа, когато установи, че тип превозно средство, система, компонент или отделен технически възел, въпреки че съответства на приложимите изисквания, представлява сериозен риск за безопасността или може да нанесе сериозни вреди на околната среда или на общественото здраве. В такъв случай този орган незабавно изпраща на органите по одобряването на другите държави членки и на Комисията подробно досие, съдържащо обяснение на причините за неговото решение, както и данните, на които се основават направените от него заключения.

6. В съответствие с член 22, параграф 4, при процедури за поетапно, смесено и многоетапно одобряване на типа, органът по одобряването отказва да издаде ЕС одобряване на типа, ако установи, че системи, компоненти или отделни технически възли не съответстват на изискванията, посочени в настоящия регламент.

Органът по одобряването изисква от органите по одобряването, които са издали одобрявания за системите, компонентите или отделните технически възли, да предприемат действия в съответствие с член 54, параграф 2.

Член 27

Нотифициране за издаване, изменение, отказ и отмяна на ЕС одобряване на типа

1. При издаването или изменянето на сертификат за ЕС одобряване на типа органът по одобряването предоставя на органите по одобряването в другите държави членки, на органите за надзор на пазара и на Комисията копие от сертификата за ЕС одобряване на типа за всеки тип превозно средство, система, компонент и отделен технически възел, за които е издал одобряване на типа, придружено от съответните приложения към него, и включително протоколите от изпитванията, посочени в член 30. Това копие се предоставя посредством общата защитена система за електронен обмен на данни, в съответствие с актовете за изпълнение, посочени в параграф 3 от настоящия член.

2. Органът по одобряването незабавно уведомява органите по одобряването на другите държави членки и Комисията посредством общата защитена система за електронен обмен на данни, в съответствие с актовете за изпълнение, посочени в параграф 3, за всеки свой отказ да издаде ЕС одобряване на типа или всяка отмяна на ЕС одобряване на типа, като излага причините за своето решение.

3. По отношение на общата защитена система за електронен обмен на данни Комисията приема актове за изпълнение, в които се определя формàта на електронните документи, които трябва да бъдат предоставени, механизма за обмен на данни, процедурите за уведомяване на органите относно издаването на ЕС одобрявания на типа, изменения, откази или отмени и относно съответните мерки за сигурност. Тези актове за изпълнение се приемат в съответствие с процедурата по разглеждане, посочена в член 83, параграф 2. Първите такива актове за изпълнение се приемат до 5 юли 2020 г.

Член 28

Сертификат за ЕС одобряване на типа

1. Сертификатът за ЕС одобряване на типа съдържа следните приложения: а) информационния пакет, посочен в член 26, параграф 4; б) протоколите от изпитванията, посочени в член 30, в случай на одобряване на типа на система, компонент или отделен технически възел, или протокола за резултатите от изпитванията, в случай на одобряване на типа на цялото превозно средство; в) при одобряване на типа на цялото превозно средство — името и образеца на подписа на лицето (лицата), упълномощено(и) да подписва(т) сертификатите за съответствие, и декларация за длъжността му(им) в предприятието; г) при одобряване на типа на цялото превозно средство — попълнен образец на сертификата за съответствие на типа превозно средство.

2. Сертификатът за ЕС одобряване на типа получава уникален номер в съответствие с хармонизирана система за номериране, който позволява най-малко да бъдат идентифицирани държавата членка, в която е издала ЕС одобряването на типа, и изискванията, на които отговарят типа на превозното средство, системата, компонента или отделния технически възел.

3. Комисията приема актове за изпълнение за определяне на образците за сертификата за ЕС одобряване на типа, хармонизираната система за номериране и протокола за резултатите от изпитванията, съответно, включително съответните електронни формати. Тези актове за изпълнение се приемат в съответствие с процедурата по разглеждане, посочена в член 83, параграф 2. Първият такъв акт за изпълнение се приема до 5 юли 2020 г.

4. По отношение на всеки тип превозно средство, система, компонент и отделен технически възел органът по одобряването: а) попълва всички съответни раздели на сертификата за ЕС одобряване на типа, включително неговите приложения; б) създава съдържание на информационния пакет, посочен в член 26, параграф 4; в) издава незабавно на производителя попълнен сертификат за ЕС одобряване на типа и приложенията към него.

5. В случай на ЕС одобряване на типа, чиято валидност е ограничена в съответствие с член 39, член 43 или част III от приложение II, или по отношение на което не се прилагат някои разпоредби от настоящия регламент или от регулаторните актове, изброени в приложение II, в сертификата за ЕС одобряване на типа се уточняват тези ограничения или съответните разпоредби, които не се прилагат.

6. Когато производител на превозно средство избере процедурата на смесено одобряване на типа, органът по одобряването нанася в информационния пакет, както е посочено в член 26, параграф 4, препратките към протоколите от изпитванията, посочени в член 30 за системите, компонентите или отделните технически възли, за които няма издадени сертификати за ЕС одобряване на типа. Органът по одобряването посочва също така ясно в информационния пакет по отношение на кои технически изисквания от регулаторните актове, изброени в приложение II, превозното средство е било подложено на изпитвания.

7. Когато производител на превозно средство избере процедурата на едноетапно одобряване на типа, органът по одобряване на типа прилага към сертификата за ЕС одобряване на типа списък на съответните регулаторни актове в съответствие с образеца, предвиден в актовете за изпълнение, посочени в параграф 3.

Член 29

Специални разпоредби, отнасящи се до ЕС одобряването на типа за системи, компоненти и отделни технически възли

1. ЕС одобряване на типа се издава по отношение на система, компонент или отделен технически възел, които съответстват на данните от информационното досие, посочено в член 24, и отговарят на техническите изисквания, посочени в съответните регулаторни актове, изброени в приложение II.

2. Когато компоненти или отделни технически възли, независимо от това дали са предназначени или не за ремонт, поддръжка или техническо обслужване, са обхванати от одобряване на типа на система по отношение на дадено превозно средство, не се изисква допълнително одобряване на типа за компонент или отделен технически възел, освен ако такова одобряване на типа не се предвижда от съответните регулаторни актове, изброени в приложение II.

3. Когато компонент или отделен технически възел изпълнява функцията си или осигурява конкретна характеристика само съвместно с други части на превозното средство, като по този начин дава възможност съответствието му да се провери, само когато функционира съвместно с тези други части на превозното средство, обхватът на ЕС одобряването на типа на компонента или отделния технически възел е съответно ограничен.

В такива случаи в сертификата за ЕС одобряване на типа се посочват всички ограничения във връзка с употребата на компонента или отделния технически възел, както и специалните условия за монтирането на компонента или отделния технически възел в превозно средство.

Когато такъв компонент или отделен технически възел се монтира в превозно средство, органът по одобряването проверява в рамките на процедурата по одобряване на превозното средство дали компонентът или отделният технически възел съответства на всички приложими ограничения за употребата му или условията за монтиране.

Член 30

Необходими изпитвания за ЕС одобряване на типа

1. За целите на издаването на ЕС одобрявания на типа органът по одобряването проверява съответствието с техническите изисквания на настоящия регламент чрез подходящи изпитвания, извършвани от неговите технически служби.

2. Основните елементи на изпитванията, включително техническите изисквания, във връзка с които е изпитано съответствието, се записват в протокол от изпитванията.

3. Комисията приема актове за изпълнение за определяне на формàта на протоколите от изпитванията. Тези актове за изпълнение се приемат в съответствие с процедурата по разглеждане, посочена в член 83, параграф 2. Първият такъв акт за изпълнение се приема до 5 юли 2020 г.

4. Производителят предоставя на органите по одобряването и на съответните технически служби превозните средства, системите, компонентите или отделните технически възли, които са необходими за провеждането на необходимите изпитвания съгласно съответните регулаторни актове, изброени в приложение II.

5. На необходимите изпитвания се подлагат превозни средства, системи, компоненти и отделни технически възли, които са представителни за типа, подлежащ на одобряване.

6. Когато по отношение на параметрите и условията, използвани за провеждане на посочените в параграф 1 необходими изпитвания, се предвижда набор от стойности, техническите служби могат да изберат която и да е стойност в рамките на този набор.

7. По искане на производителя и със съгласието на органа по одобряването могат да се прилагат методи за виртуално изпитване в съответствие с приложение VIII като алтернатива на изпитванията, посочени в параграф 1.

8. На Комисията се предоставя правомощието да приема делегирани актове в съответствие с член 82, с които да изменя приложение VIII така, че да бъдат взети предвид технологичните и регулаторните промени посредством актуализиране на списъка на регулаторните актове, по отношение на които могат да се прилагат методи за виртуално изпитване от производителя или техническата служба, и конкретните условия, при които могат да се използват методите за виртуално изпитване.

Член 31

Мерки за осигуряване на съответствие на производството

1. Всеки орган по одобряване, издал ЕС одобряване на типа, предприема необходимите мерки в съответствие с приложение IV, за да се увери, ако е необходимо в сътрудничество с органите по одобряването на другите държави членки, че производителят произвежда превозни средства, системи, компоненти или отделни технически възли в съответствие с одобрения тип.

2. Всеки орган по одобряването, издал одобряване на типа за цяло превозно средство, проверява статистически достатъчен брой превозни средства и сертификати за съответствие относно тяхното съответствие с членове 36 и 37 и се уверява, че данните в тези сертификати за съответствие са верни.

3. Всеки орган по одобряване, издал ЕС одобряване на типа, предприема необходимите мерки, за да се увери, ако е необходимо в сътрудничество с органите по одобряването на другите държави членки, че посочените в параграфи 1 и 2 от настоящия член мерки продължават да бъдат адекватни, така че произвежданите превозни средства, системи, компоненти или отделни технически възли да продължат да съответстват на одобрения тип, а сертификатите за съответствие да продължат да съответстват на членове 36 и 37.

4. С цел да се провери дали превозно средство, система, компонент или отделен технически възел съответстват на одобрения тип, органът по одобряването, издал ЕС одобряването на типа, предприема необходимите мерки за извършване на проверките или изпитванията, които се изискват за ЕС одобряване на типа, върху образци, взети от помещенията на производителя, включително от производствените съоръжения.

В съответствие с приложение IV органът по одобряването предприема необходимите мерки за извършване на тези проверки и изпитвания с честотата, установена в изброените в приложение II регулаторни актове, или поне веднъж на три години, ако честотата не е посочена в тези актове.

5. С цел да се провери дали превозно средство, система, компонент или отделен технически възел съответстват на одобрения тип, органът по одобряването или техническата служба: а) когато в процедурите за изпитванията, установени в съответните регулаторни актове, изброени в приложение II, е предвиден набор от стойности - определя стойностите на случаен принцип в рамките на предвидения набор в хода на провеждането на проверките или изпитванията; и б) разполага с достъп до софтуера, алгоритмите, документацията и всяка допълнителна информация в съответствие с член 25, параграф 4.

6. Всеки орган по одобряването, издал ЕС одобряване на типа, предприема необходимите мерки, за да провери дали производителят спазва задълженията, предвидени в глава XIV. Той проверява по-специално дали за да изпълни тези задължения производителят изменя или допълва информацията от БД на превозното средство и информацията за ремонта и техническото обслужване на превозното средство.

7. Когато орган по одобряването, издал ЕС одобряване на типа, установи, че прои